કોરોનાને લીધે ચોમાસું સત્ર લંબાવી શકાશે નહીં: રાજ્યપાલને મુખ્ય પ્રધાનનો જવાબ
મુંબઈ: મુખ્ય પ્રધાન ઉદ્ધવ ઠાકરે અને રાજ્યપાલ ભગતસિંહ કોશિયારી વચ્ચે ફરી પત્ર-વ્યવહાર શરૂ થયો છે. કોશિયારીએ ભાજપના નેતાઓની માગણી અનુસાર ચોમાસું સત્ર લંબાવવાનું તેમ જ વિધાનસભાના અધ્યક્ષની ચૂંટણી યોજવાનું સૂચન કર્યું હતું. તેમના પત્રના જવાબમાં ઠાકરેએ સત્ર લંબાવવાનું સૂચન નકાર્યું હતું અને કોરોનાની મહામારીને ધ્યાનમાં લેતા સરકારે યોગ્ય નિર્ણય કર્યો હોવાનું કહ્યું હતું. આ સાથે સ્પીકરની ચૂંટણી યોજવા અંગે પણ સ્પષ્ટ જવાબ ન આપતા સમયનો અભાવ હોવાથી હાલમાં તારીખ જાહેર કરવાનું શક્ય નથી, તેમ તેમણે પત્રમાં જણાવ્યું હતું.
ઠાકરેએ વિસ્તારથી લખ્યું હતું કે તબીબી નિષ્ણાતોએ ત્રીજી ગંભીર કોરાનાની લહેર અંગે સાવધ કર્યા છે. હજુ બીજી લહેર સંપૂર્ણપણે નિયંત્રણમાં આવી નથી. ડેલ્ટા પ્લસ નામનો નવો વેરિઅન્ટ એક્ટિવ થયો છે. દેશની જનતા અને જનપ્રતિનિધિઓના સ્વાસ્થ્યનું ધ્યાન રાખવાની સરકારની જવાબદારી છે.
અધ્યક્ષની ચૂંટણી અંગે તેમણે જણાવ્યું હતું કે આ ચૂંટણી માટે દરેક વિધાનસભ્ય હાજર રહે તે આવશ્યક છે. કોરોના માટેનો ટેસ્ટ ૭૨ કલાકમાં થયો હોય તો જ સ્વીકાર્ય છે. આથી ચૂંટણી માટે તારીખ જાહેર કરવી શક્ય નથી. ઉપસભાપતિ સભાનું કામકાજ ચલાવે છે અને આથી બંધારણના કોઈપણ નિયમનો ભેગ થતો નથી. ઓબીસી સમાજના રાજકીય અનામત વિશે તેમણે કોશિયારીને કેન્દ્ર સરકારને સુપ્રીમ કોર્ટે માગેલી માહિતી આફવા અંગે વિનંતી કરવા જણાવ્યું હતું. આ સાથે મહારાષ્ટ્ર ચૂંટણી પંચના ૩૩ સ્વરાજ્ય સંસ્થાની બેઠકની ચૂંટણી રદ કરવાની માગણી કરી હોવાનું પણ તેમણે પત્રમાં જણાવ્યું હતું.
રાજ્ય સરકારે વિધાનમંડળનું ચોમાસું સત્ર પાંચ અને છ જુલાઈ, એમ માત્ર બે દિવસ માટે યોજવાનો નિર્ણય લીધા બાદ ભાજપે તેનો ભારે વિરોધ નોંધાવ્યો હતો અને રાજ્યપાલને અપીલ કરી સરકારને સમયમર્યાદા લંબાવવાની તાકીદ કરે તેવી માગણી કરી હતી.